director krish exclusive interview on gautamiputra satakarni
గ్రాఫిక్స్‌తో సమయాన్ని వృథా చేయలేదు: క్రిష్
అనుకున్న సమయానికి సినిమా రిలీజ్ కావాలంటే గ్రాఫిక్స్ కోసం ఎక్కువ సమయం వృథా చేయొద్దని క్రిష్‌కి రాజమౌళి సలహా ఇచ్చారట.
TNN | Updated:
Jan 9, 2017, 07:51PM IST
'గమ్యం' సినిమాతో సినీ ప్రయాణాన్ని మొదలుపెట్టిన దర్శకుడు రాధాకృష్ణ జాగర్లమూడి (క్రిష్). &lsquo;వేదం&rsquo;, &lsquo;కృష్ణం వందే జగద్గురుం&rsquo;, &lsquo;కంచె&rsquo; ఇలా ప్రతి సినిమాకు ఒక ప్రత్యేక ఉంది. తాజాగా బాలకృష్ణ ప్రధాన పాత్రలో శాతవాహనుల చరిత్ర ఆధారంగా 'గౌతమిపుత్ర శాతకర్ణి' సినిమాను తెరకెక్కించారు. సంక్రాంతి కానుకగా జనవరి 12న సినిమా ప్రేక్షకుల ముందుకు వస్తోంది. ఈ సంధర్భంగా క్రిష్&zwnj;తో స్పెషల్ ఇంటర్వ్యూ..
ఈ సినిమా చేయాలనే ఆలోచన ఎలా వచ్చింది?
2011-12 సమయంలో కరీంనగర్&zwnj;లో ఉన్న కోటిలింగాల తవ్వకాల్లో నాణేలు బయటపడ్డాయి. అప్పటి నుంచే సినిమా చేయాలనుకున్నాను. ఆడియన్స్&zwnj;కు చెప్పడానికి ఇది గొప్ప కథ అనిపించింది. దీనికి సంబంధించిన పుస్తకాలు పాశ్చ్యాత్తులు ప్రచురించారు. అంతేకాదు అమరావతికి సంబంధించిన స్తూపాలు లండన్ మ్యూజియంలో ఉన్నాయి. విదేశీయులకు తెలిసిన చరిత్ర మన వారికి తెలియదు. తరతరాలకు ఈ చరిత్ర తెలియాలని సినిమా చేశాం.
Recommended byColombia
చరిత్రను ఉన్నది ఉన్నట్లుగా తీసారా..? ఏమైనా మార్పులు చేశారా..?
'గౌతమిపుత్ర శాతకర్ణి' చరిత్రకు సంబంధించి మూడేళ్లుగా చాలా పరిశోధన చేశాను. సివిల్స్, గ్రూప్స్&zwnj;కు సన్నద్ధమయ్యే వారికి ఈ చరిత్ర గురించి తెలుస్తుంది. ఆ పుస్తకాలు చదివాను. గౌతమి తన బిడ్డ శాతకర్ణి గురించి శాసనాలు రాయించింది. వాటి ద్వారానే శాతకర్ణి గురించి అందరికీ తెలిసింది. శాతవాహనుల వంశానికి చెందిన 23వ రాజు శాతకర్ణి. కాలం కలిసొస్తే పేరు వస్తుందని అంటారు, కానీ కాలానికే కలిసొచ్చి శాతవాహన శకంగా ఖ్యాతిగాంచింది. నేను చదివింది.. నేను నమ్మిన దాన్ని సినిమాగా చేశాను. సినిమా చాలా క్రిస్పీగా ఉంటుంది.
శాతకర్ణి చరిత్రలో మిమ్మల్ని ప్రభావితం చేసిన అంశాలు ఏంటి?
ముక్కలు ముక్కలుగా ఉండే ఘన రాజ్యాలన్నింటినీ ఒక్కటిగా చేయడం అతనికున్న పట్టుదలను తెలియజేస్తుంది. నాణేల మీద అతడి బొమ్మను ముద్ర వేయించుకున్న మొదటి రాజు ఆయన. తన తల్లి పేరును ముందు పెట్టుకొని గౌతమిపుత్ర శాతకర్ణి అని పిలిపించుకున్న మొదటి రాజు శాతకర్ణి. ఆ తరువాత నుంచి శాతవాహన రాజులందరూ తల్లి పేరును ముందు పెట్టుకొనే ఒరవడి సృష్టించారు. ఇలా ఆయన జీవితంలో ప్రతి అంశం ఎంతో స్ఫూర్తిగా అనిపిస్తుంది.
బాలయ్యను దృష్టిలో పెట్టుకొని కథ సిద్ధం చేసుకున్నారా?
నేను కథ రాసుకుంటున్నప్పుడే బాలకృష్ణ గారు తప్ప మరెవరూ చేయలేరనే ఆలోచన నాలో కదిలేది. కొన్ని డైలాగ్స్ ఉంటాయి.. 'అధములం కాదు ప్రథములం' ఇలాంటి డైలాగ్ చెప్పాలంటే గంభీరంగా ఉండాలి. ఈ కథ ఆయనకు చెప్పడానికి వెళ్లినప్పుడు గంటలో చెప్పమన్నారు నేను రెండు గంటలు చెప్పాను. వినగానే ఆయన నోటి నుండి వచ్చిన మొదటి మాట చాలా బావుంది క్రిష్ అని.. ఆయన గనుక ఒప్పుకోకపోతే ఈ సినిమా ఇంత తొందరగా చేసేవాణ్ని కాదు.
ఇంత తొందరగా సినిమాను ఎలా పూర్తి చేయగలిగారు?
నేను సినిమా మొదలు పెట్టినప్పుడే పక్కా ప్రణాళికతో మొదలు పెట్టాను. ప్రతిదీ అనుకున్నట్లుగానే చేసుకుంటూ వచ్చాను. సినిమాను జనవరి 12న రిలీజ్ చేయాలని ముందే అనుకున్నాను. అదే రోజు నేషనల్ యూత్ డే కావడం, సంక్రాంతి కావడంతో ఆ డేట్ ఫిక్స్ చేసుకున్నాను. అది డెడ్ లైన్ పెట్టుకొని సినిమా చేశాను. డ్రీమ్ విత్ డెడ్ లైన్. అంతా పక్కా ప్లానింగ్ వలన సినిమాను ఇంత తొందరగా పూర్తి చేయగలిగాను.
బాహుబలి సినిమాతో పోలికలు వస్తాయనే భయం మీలో లేదా?
బాహుబలి లాంటి సినిమాతో ఈ సినిమాను పోల్చి చూడకూడదు. ఎందుకంటే బాహుబలి సినిమా ఫాంటసీ.. శాతకర్ణి సినిమా చరిత్ర. బాహుబలి సినిమాలో హీరో నీటి కొండ మీదకు ఎక్కినప్పుడు ఆడియన్స్ నుంచి విపరీతమైన రెస్పాన్స్ వచ్చింది. కానీ ఈ సినిమాలో అలా చూపించలేం. ఇక్కడ
జరిగింది చెప్పాలి. యానిమేషన్ జోలికి వెళ్లలేం.
ఈ సినిమా కోసం ఎవరి సలహాలైనా తీసుకున్నారా?
సాధారణంగా నా సినిమా కథలన్నీ రాజమౌళి గారికి వినిపిస్తాను. ఎక్కడ సమయం దొరికితే అక్కడ చెప్పేస్తూ ఉంటాను. అలానే ఈ సినిమా కథ కూడా చెప్పాను. ఈ సినిమా కోసం ఆయన నాకు రెండు ముఖ్యమైన సలహాలు ఇచ్చారు. అనుకున్న సమయానికి సినిమా రిలీజ్ కావాలంటే గ్రాఫిక్స్ కోసం ఎక్కువ సమయం వృథా చేయకుండా వీలైనంత రియల్ లొకేషన్స్&zwnj;లో సినిమాను చిత్రీకరించమని చెప్పారు. అలానే మేము జార్జియాలో ఎక్కువ శాతం షూటింగ్ పూర్తి చేశాం. ఎక్కువగా గ్రాఫిక్స్ చేయలేదు. అలానే సినిమా ట్రైలర్ రిలీజ్ అయిన వెంటనే ఫస్ట్ ఆయనే ఫోన్ చేశారు. ఇప్పటినుంచి నువ్వు నిద్రపోకు.. ప్రతి క్షణం పని చేస్తూనే ఉండమని చెప్పారు.
బాలకృష్ణ గారితో కలిసి పని చేయడం ఎలా అనిపించింది?
ఆయన ఎంతో ఎనర్జిటిక్&zwnj;గా ఉంటారు. జార్జియాలో ఆయన గుర్రాల స్వారీ చేస్తుంటే అక్కడ గుర్రాలకు ట్రైనింగ్ ఇచ్చే అతను ఆశ్చర్యపోయాడు. ఎంతోమంది హాలీవుడ్ యాక్టర్స్&zwnj;ను చూశాను కానీ గురాన్ని ఇంత బాగా స్వారీ చేసే వారిని చూడలేదని అన్నారు. డూప్ చేయించడానికి బాలయ్య అసలు ఒప్పుకోలేదు. కనీసం రోప్ అయినా కడతామంటే ఒప్పుకోలేదు. అదీ పని పట్ల ఆయనకుండే డెడికేషన్.
సోషల్ మీడియాలో ఇద్దరి అగ్ర హీరోలను ట్రోల్ చేస్తున్నారు. దానిపై మీ స్పందన?
కొందరు మూర్ఖాభిమానుల వల్ల ఇదంతా జరుగుతుంది. వారి వయసు పాతికేళ్లు కూడా ఉండవు. చిరంజీవి గారు 150 సినిమాలు చేశారు. బాలకృష్ణ గారు 100 సినిమాలు చేశారు. సినిమాల పట్ల వారి అంకిత భావం అలాంటిది. వారి అనుభవం ముందు ఇలా కామెంట్స్ చేసే వారి వయసు ఎంత..? ఈ సినిమా ఓపెనింగ్&zwnj;కు బాలయ్య దగ్గరుండి చిరంజీవి గారిని ఆహ్వానించారు. నన్ను కథ అడిగి తెలుసుకొని అప్రిషియేట్ చేశారు చిరంజీవి. ఓపెనింగ్ రోజు వచ్చి క్లాప్ కొట్టి సినిమా సక్సెస్ కావాలని దీవించారు. వారి దీవెనలు నిజం కావాలని కదా..? అభిమానులు కోరుకునేది. వారి అభిమాన హీరో మాటలు అబద్ధం కావాలని కోరుకుంటారా..? అసలు కులాల సంగతి వారికెందుకు. హీరోలు స్నేహపూర్వకంగానే ఉంటున్నారు. అందరూ ఆరోగ్యకరమైన వాతావరణాన్నే కోరుకుంటున్నారు.
బాలయ్య 100వ సినిమా అనే టెన్షన్ ఏమైనా ఉందా?
ఏ సినిమా అయినా గొప్పగా చేయాలనే అనుకుంటాం. బాలయ్య 100వ సినిమా అనే ఒత్తిడి నా మీద లేదు. మంచి సినిమాను ప్రేక్షకులకు చెప్పాలనే భావన మాత్రమే ఉంది. బాలకృష్ణ గారు ఆకలితో ఉన్న సింహంలా ఈ సినిమాలో నటించారు. తెలుగు వారికి నచ్చే విధంగా ఈ సినిమా చేశాననే అనుకుంటున్నాను.
ఈ సినిమాను బాలీవుడ్&zwnj;లో ఎందుకు ప్రమోట్ చేయలేదు?
నేను ఈ సినిమా మొదటి నుంచి తెలుగులో తీయాలనే అనుకున్నాను. సబ్ టైటిల్స్&zwnj;తో విడుదల చేస్తున్నా కాబట్టి అందరూ చూడొచ్చు.
తల్లి పాత్రకు హేమమాలినిని ఎలా ఒప్పించారు?
మొదట ఆమె కథ వినడానికి కూడా అంగీకరించలేదు. నాకున్న కాంటాక్ట్స్&zwnj;తో గంట సమయం తీసుకున్నాను. నేరేట్ చేస్తున్నప్పుడు ఆమె ప్రతి విషయానికి ఎగ్జైట్ అయ్యారు. తరువాత ఆమెనే ఈ సీన్ ఇలా చేస్తే బావుంటుంది క్రిష్ అని నాకు చెప్పారు. హమ్మయ్య ఆమె నటించడానికి ఒప్పుకున్నారు అనుకున్నాను.
శివరాజ్ కుమార్ గారిని తీసుకోవడానికి కారణం?
పాత్ర డిమాండ్ చేసింది. శాతకర్ణి చరిత్రను నాటకంగా చెప్పేప్పుడు ఒక పవర్&zwnj;ఫుల్ వ్యక్తి కావాలనుకున్నాను. శివరాజ్ కుమార్ అద్భుతంగా చేశారు.
ఇంత పెద్ద సినిమాను ప్లాన్ చేసుకుని అదే సయంలో పెళ్లి కూడా చేసుకున్నారు. ఇబ్బందిగా అనిపించలేదా?
జీవితం కడు రమ్యమైనది. నా భార్య పేరు రమ్య(నవ్వుతూ). దీనికి మించి ఇంకేం చెప్పలేను.
ఈ సినిమాకు సీక్వెల్ &lsquo;వశిష్టిపుత్ర పులోమావి&rsquo; ఉంటుందా?
పరిస్థితులు అనుకూలిస్తే కచ్చితంగా చేస్తాను.